b"\n_START_ARTICLE_\nGrad kralja Ivana brez de\xc5\xbeele, Limerick\n_START_SECTION_\nZgodovina\n_START_PARAGRAPH_\nPrvo stalno utrjeno naselbino na Kraljevem otoku (Inis Sibhtonnu) je ustanovil vikin\xc5\xa1ki kralj Thormodr Helgason leta 922. Uporabljal jo je kot izhodi\xc5\xa1\xc4\x8de za svoje roparske pohode vzdol\xc5\xbe reke Shannon. Leta 937 so se Vikingi iz Limericka spopadli s tistimi iz Dublina na jezeru Lough Ree in bili pora\xc5\xbeeni. Drugi\xc4\x8d so bili pora\xc5\xbeeni leta 943, ko jih je premagala zdru\xc5\xbeena vojska poglavarja klana Dalcassian in kralja Munstra Ceallachana. Vikingi so morali po porazu klanom pla\xc4\x8devati dajatve. Vikingi iz Limericka si niso po tem porazu nikoli opomogli, njihova mo\xc4\x8d pa je upadla na raven majhnega klana, ki pa je v stoletjih \xc5\xa1e ve\xc4\x8dkrat odigral klju\xc4\x8dno vlogo v bojih za oblast na tem obmo\xc4\x8dju. _NEWLINE_S prihodom Anglo-Normanov v letu 1172 so se razmere precej spremenile. Leta 1174 je Domhnall Mor O'Brien mesto Limerick po\xc5\xbegal do tal, da ne bi padlo v roke novim osvajalcem. Leta 1195 so Anglo-Normani pod vodstvom Janeza brez de\xc5\xbeele, gospodarja Irske, zasedli \xc5\xa1ir\xc5\xa1e obmo\xc4\x8dje mesta. Po lokalni legendi naj bi mesto svoj mestni statut in prvega \xc5\xbeupana dobilo leta 1197. Tega leta je \xc5\xbeupan Limericka postal Adam Sarvant. Grad naj bi zgradili na ukaz Janeza brez de\xc5\xbeele in ga imenovali njemu v \xc4\x8dast. Dokon\xc4\x8dan naj bi bil okoli leta 1200, Janez pa v njem ni nikoli prebival. _NEWLINE_Po vzpostavitvi miru in normanske nadoblasti je Limerick za\xc4\x8del pridobivati ugled in se \xc5\xa1iriti kot trgovsko sredi\xc5\xa1\xc4\x8de in pristani\xc5\xa1ko mesto. Delil se je na dva dela: angle\xc5\xa1ko mesto na Kraljevem otoku ter naselbino, imenovano irsko mesto, ki se je razvilo na ju\xc5\xbenem bregu reke Shannon. _NEWLINE_Obzidje gradu je bilo mo\xc4\x8dno po\xc5\xa1kodovano med prvim od petih obleganj tega mesta v 17. stoletju: pri obleganju Limericka leta 1642. Istega leta so v gradu na\xc5\xa1li zato\xc4\x8di\xc5\xa1\xc4\x8de protestanti, ki so bili preganjani med irsko vstajo leta 1641. Irske konfederacijske sile pod vodstvom Garreta Barryja so zato za\xc4\x8dele oblegati grad. Po neuspe\xc5\xa1nem obleganju so irski uporniki ob pomanjkanju artilerije zru\xc5\xa1ili obzidje tako, da so mu spodkopali temelje. Obleganci so se vdali tik pred tem, ko se je obzidje zru\xc5\xa1ilo. Kasneje so po\xc5\xa1kodovani del obzidja povsem odstranili.\n_START_SECTION_\nObnova 2013\n_START_PARAGRAPH_\nMed letoma 2011 in 2013 so grad preoblikovali, pri \xc4\x8demer so 5,7 milijona EUR porabili za nov center za obiskovalce, interaktivno razstavo z ra\xc4\x8dunalni\xc5\xa1kimi animacijami in kavarno s pogledom na dvori\xc5\xa1\xc4\x8de in reko."